Et verdensmesterskab blev i dag indledt på dansk jord. Et mesterskab, der har deltagelse fra 30 forskellige lande og med over 10.000 tilskuere i Thy i Nordvestjylland.

Bjarne Nielsen var vært for VM i pløjning, som fandt sted i hans baghave, hvor 60 af verdens bedste pløjere skulle demonstrere deres talent med en plov bag en traktor.

Perfekte vejrforhold

Vejrforholdene lørdag den 3.oktober 2015 kunne ifølge Bjarne Nielsen ikke være bedre til VM i pløjning.

- Det er ikke for varmt eller for koldt. De siger alle sammen, at det bliver den bedste VM, sagde Bjarne Nielsen til TV 2.

Lørdag skulle VM-deltagerne så blandt andet vise, hvor lige et pløjespor, de kunne lave.

- Furen den skal helst ligge roligt, så der ikke er nogen totter der der stritter op. Det er jeg ikke glad for at se, siger Bjarne Nielsen.

Bjarne Nielsen har selv været med fire gange til VM. Sidst han deltog var for 32 år siden. Da TV 2's reporter går rundt og kigger på de forskellige VM-deltageres pløjespor udbryder den erfarne pløjer pludselig:

- Den der furre er den så lige, at det er lige til at få tårer i øjnene af.

Prins Joachim deltog også

Også Prins Joachim lagde vejen forbi Thy for at deltage i VM i pløjning. Han er protektor for VM, selv landmand og stolt af VM-afholdelsen i Thy.

- For det første viser det, at vi er opgaven voksen, at vi også tager et VM og afholder det, sagde Prins Joachim til TV 2.

Og prinsen var da selv oppe og prøve den pløjende traktor. En pløjning, som prinsen lidt spøgefuldt vurderede til at være mindst lige så god som VM-deltagerne.

VM i pløjning fortsætter søndag den 4. oktober, hvor der er finaledag.